钦定古今图书集成/理学汇编/字学典/第147卷 > 《徐炬明事物原始》 > 《五色笔赋》〈以征诸嘉梦藻思日新为韵〉窦𬘓
## 钦定古今图书集成/理学汇编/字学典/第147卷 > 《徐炬明事物原始》 > 《五色笔赋》〈以征诸嘉梦藻思日新为韵〉窦𬘓

“物有灿奇，文抽藻思，含五彩而可宝，焕《六书》以增媚。”
岂不以润色形容，昭宣梦寐。渍毫端于一勺，潜含水
章；施墨妙于八行，宛成锦字。言念伊人，光辉发身，拳
然手受，灼若迷真。戴帛惊缬文渐出，临池讶莲影长
新。效用辞林，分宿鸟之丹羽；呈功学海，间游鱼之彩
鳞。所以成尽饰之规，得和光之道。轻肆力于垂露，睹
“流精于起草。”俾题桥之处，转称舒虹；当进牍之时，尤
宜奋藻。掌握犹重，文章可矜。糅松烟以霞駮，操竹简
而泪凝。倘使书绅黼黻之容斯美，如令画像丹青之
妙足征。卓尔无双，班然不一。摛握彩以冥契，刷孤锋
而秀出。纷色丝兮宜暎练囊，晕科斗兮似开缃帙。动
人文之际，怀豹变于良霄；呈鸟迹之前，想乌凝于瑞
日。当其《色授》之初，念忘形而获诸。《魂交》之次，惊目乱
以相于，将发挥于《炼石》。〈原本阙五字〉《书》“秉翰苑之间，
媚花阴而蔚矣；耕情田之上，临玉德以班如。是能潜
暎丹诚，暗彰吉梦。嘉不乱之如削，意相宣而载弄。混
青蝇之点，取类华虫；述皓鹤之书，思齐彩凤。故可以
彰施薤叶，点缀桃花。舒彩笺以增丽，耀彤管以孔嘉。
彼雕翠羽而示功，镂文犀以穷奢，曾不如披藻翰而
发光华。”